b'\n_START_ARTICLE_\nPuolil\xc3\xa4p\xc3\xa4isev\xc3\xa4 kalvo\n_START_PARAGRAPH_\nPuolil\xc3\xa4p\xc3\xa4isev\xc3\xa4 kalvo on ohut kalvo, joka p\xc3\xa4\xc3\xa4st\xc3\xa4\xc3\xa4 diffundoitumaan l\xc3\xa4vitseen vain tietyn koon tai varauksen omaavia molekyylej\xc3\xa4 tai ioneja. Tyypillisesti puolil\xc3\xa4p\xc3\xa4iseviss\xc3\xa4 kalvoissa on hyvin pieni\xc3\xa4 reiki\xc3\xa4, joista pienet molekyylit kuten vesi p\xc3\xa4\xc3\xa4sev\xc3\xa4t kulkemaan kalvon l\xc3\xa4vitse. Liian suuret yhdisteet tai varaukseltaan v\xc3\xa4\xc3\xa4r\xc3\xa4nlaiset ionit eiv\xc3\xa4t kykene l\xc3\xa4p\xc3\xa4isem\xc3\xa4\xc3\xa4n puolil\xc3\xa4p\xc3\xa4isev\xc3\xa4\xc3\xa4 kalvoa. Puolil\xc3\xa4p\xc3\xa4isevi\xc3\xa4 kalvoja ovat muun muassa eli\xc3\xb6iden solukalvot, el\xc3\xa4inten iho, er\xc3\xa4\xc3\xa4t synteettiset polymeerit kuten polyamidit ja er\xc3\xa4\xc3\xa4t keraamiset aineet kuten kupariheksasyanoferraatti. _NEWLINE_Puolil\xc3\xa4p\xc3\xa4isevi\xc3\xa4 kalvoja k\xc3\xa4ytet\xc3\xa4\xc3\xa4n useissa erotusprosesseissa teollisuudessa. Puolil\xc3\xa4p\xc3\xa4isevi\xc3\xa4 kalvoja hy\xc3\xb6dynnet\xc3\xa4\xc3\xa4n muun muassa osmoosissa ja k\xc3\xa4\xc3\xa4nteisosmoosissa valmistettaessa suolatonta juomakelpoista vett\xc3\xa4 merivedest\xc3\xa4, makromolekyyliseosten konsentroimiseen, erottamiseen ja puhdistamiseen muun muassa bioteknillisiss\xc3\xa4 laitoksissa ja energiatekniikassa muun muassa polttokennoissa. Kiinteit\xc3\xa4 huokoisista keraameista valmistettuja puolil\xc3\xa4p\xc3\xa4isevi\xc3\xa4 kalvoja k\xc3\xa4ytet\xc3\xa4\xc3\xa4n kaasujen erottamiseen ja kaasujen erottamiseen k\xc3\xa4ytet\xc3\xa4\xc3\xa4n my\xc3\xb6s kalvoja, jotka on tehty orgaanisesta polymeerist\xc3\xa4. Muita k\xc3\xa4ytt\xc3\xb6kohteita ovat muun muassa dialyysi, ultrasuodatus ja geelipermeaatiokromatografia.'